

ЈЕДИНСТВЕНА РУСКА СТРАНКА

Нови Сад, Војвођанских бригада 17/4

тел: 061/325-82-69

е-mail:jedinstvenaruskastranka@gmail.com

www.jrs.org.rs

На основу члана 48. став 2. Закона о равноправности полова (''Службени гласник Републике Србије'', број 52/21) и члана 32. Статута ЈЕДИНСТВЕНЕ РУСКЕ СТРАНКЕ, усвојен је

**ПЛАН ДЕЛОВАЊА СА ПОСЕБНИМ МЕРАМА ЗА ПОДСТИЦАЊЕ И УНАПРЕЂЕЊЕ РАВНОМЕРНЕ ЗАСТУПЉЕНОСТИ ЖЕНА И МУШКАРАЦА У ОРГАНИМА СТРАНКЕ И ПРИЛИКОМ ПРЕДЛАГАЊА КАНДИДАТА ЗА ИЗБОРЕ ПОСЛАНИКА И ОДБОРНИКА ЗА ПЕРИОД 2022.-2026. ГОДИНЕ**

Једно од темељних вредности свих модерних демократских друштава је начело родне равноправности, које се заснива на принципу једнакости свих припадника друштвене заједнице. Ово начело полази од тога да сва људска бића имају право да развијају своје способности, усавршавају и реализују личне квалитете и да нико нема право да их у томе спречава тако што им унапред задаје одређене родне улоге. Равноправност полова значи да су жене и мушкарци једнако присутни у свим подручјима јавног живота, имају једнак статус, могућности за остваривање својих права, као и једнаку корист од резултата које постигну.

Родна равноправност подразумева право на једнакост и право на различитост, па се морају узети у обзир, афирмисати, позитивно вредновати и подржавати различита понашања, тежње и потребе мушкараца и жена.

Како би се остварила родна равноправност, потребно је да друштво омогући и обезбеди једнаке шансе и мушкарацима и женама да користе добра и ресурсе заједнице чији су чланови. Тако би се у будућности предупредили историјски наслеђени неправедни односи у вези моћи, доминације, потчињености и прикривене и подразумевајуће дискриминације на друштвеном, политичком, економском, културном и образовном плану, као и у личном животу сваког појединца.

Право на учлањење у ЈЕДИНСТВЕНУ РУСКУ СТРАНКУ и активно учешће у њеном и раду њених органа, укључујући и погодности које обезбеђују, остварују се без било ког вида дискриминације на основу пола, односно рода, у складу са актима странке. ЈЕДИНСТВЕНА РУСКА СТРАНКА се у целини и суштински залаже за доследно и у потпуности спровођење како Националне стратегије за унапређење положаја жена и родну равноправност тако и Закона о равноправности полова.

Сходно важећим светским конвенцијама о родној равноправности, ЈЕДИНСТВЕНА РУСКА СТРАНКА се обавезује на минималну квоту учешћа жена у страначким функцијама која износи 30 %.

У свом будућем раду ЈЕДИНСТВЕНА РУСКА СТРАНКА ће тежити да има у већем проценту заступљеност жена од напред наведеног, било да се ради о броју чланица странке или о броју функција које оне обављају.

У оквиру страначког деловања улажу се посебни напори за постизање потпуне равноправности жена и мушкараца у обављању свих функција у странци и у другим органима, нарочито кроз рад Актива жена који делује од самог оснивања странке од 2016. године.

**Циљеви ЈЕДИНСТВЕНЕ РУСКЕ СТРАНКЕ у остваривању родне равноправности**

1. Отваривање активне политике за једнаке могућности мушкараца и жена у свим областима друштвеног живота;

2. Интензивније подстицање жена како би узеле у знатно већем обиму учешће у раду странке и у јавном, друштвеном и политичком животу;

3. Обавезујућа примена међународних стандарда у раду странке како би што већи број жена могао узети активно учешће у доношењу значајних политичких одлука;

4. Активно учешће у остваривању родне равноправности у свим областима друштвеног и политичког живота;

5. Залагање да се не праве разлике по полу приликом кандидовања за било коју врсту функције у странци, санкционисање било којег облика родне неравноправности унутар странке и подстицање и унапређивање родне равноправности и уравнотежене заступљености полова у свим органима странке и обезбеђивање активног учешћа мање заступљеног пола у саставу и раду страначких органа.

**Задаци Актива жена ЈЕДИНСТВЕНЕ РУСКЕ СТРАНКЕ у оквиру циљева за остваривање родне равноправности**

1. Доношење планова са утврђеним активностима, њеним носиоцима и начину њихове реализације, са посебним акцентом на деловање у циљу подизања свести свих чланова странке о значају родне равноправности у раду и деловању странке;

2. Рад на информисању жена у оквиру странке о родној равноправности и могућностима њиховог ангажовања у страначком деловању за спровођење планираних циљева и задатака;

3. Залагање за партнерски односа између мушкараца и жена унутар странке, са узајамним уважавањем и поштовањем;

4. Пуна подршка женама за успешно обављане јавних функција;

5. Вођење евиденције о равноправној подели страначких фунција по половима приликом кандидовања за изборе на све функције у државним органима и другим институцијама;

6. У току изборних активности доследно спровођење принципа равноправности полова кроз састав и рад органа за спровођење избора.

**ЈЕДИНСТВЕНА РУСКА СТРАНКА ће сваке четврте године усвајати План деловања са посебним мерама за подстицање и унапређење равномерне заступљености жена и мушкараца у органима странке и приликом предлагања кандидата за изборе посланика у Народној Скупштини Републике Србије и одборника у скупштинама локалних самоуправа.**

**ЈЕДИНСТВЕНА РУСКА СТРАНКА ће у законском року објавити План деловања са посебним мерама за унапређење родне равноправности на својој званичној интернет страници.**

**НОВИ САД, 15.12.2021. године.**

 ПРЕДСЕДНИК

 ЈЕДИНСТВЕНЕ РУСКЕ СТРАНКЕ

 ЗОРАН МАРИЋ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (име и презиме заступника политичке странке)